અમદાવાદ: અમદાવાદ મ્યુનિસિપલ કોર્પોરેશનના સૌથી ભ્રષ્ટ વિભાગો પૈકીના ઇજનેર વિભાગના અમુક લેભાગુ અધિકારીઓ સાથેેની કોન્ટ્રાકટરોની મિલી ભગતથી શહેરમાં હલકી ગુણવત્તાના રોડ બની રહ્યા છે. છેલ્લાં પાંચ વર્ષમાં રોડ રિસરફેસિંગ અને નવા રોડ પાછળ મ્યુનિસિપલ કોર્પોરેશનની તિજોરીમાંથી રૂ.૧રપ૦ કરોડથી વધુ વપરાયા છે તેમ છતાં ભ્રષ્ટાચારના કારણે રોડનાં કામો તંત્રમાં ખાયકી માટેનું મોટું સાધન બન્યા છે. ચાલુ ચોમાસામાં શહેરભરમાં રોડ પર ગાબડાં પડીને કાંકરીઓ ઊખડી જતાં એક પ્રકારે કોર્પોરેશનની આબરૂના કાંકરા રોડ પર ઊડી રહ્યા છે.